Hanlie het Panyaza Lesufi ontbloot | Netwerk24
Deur Dr. Koos van der Merwe skryf per e-pos 29 September 2019 00:01
Dr. Koos van der Merwe skryf per e-pos: Baie geluk aan Hanlie Retief met haar uitstekende ontbloting van Panyaza Le­sufi as 'n mislukte politikus wat nie haar geldige vrae kon beantwoord nie en haar eerder uit sy kantoor verjaag het. 'n Tipiese boelie wat nie sy haatagenda kan wegsteek nie. Hy sê vir Hanlie sy naam is 'n sokkernaam. Miskien moet hy onderwyssake los en eerder gaan sokker speel.
Lesufi sê alles wat hy doen, moet die teenoorgestelde wees van dit wat Verwoerd gedoen het. Nou maar goed, Panyaza, dan moet jy mos dadelik alle staatskole vir swart leerlinge afskaf.
Sien, voor Verwoerd in 1950 minister van naturellesake geword het, was daar geen staatskole vir swart kinders nie. Verwoerd het staatskole vir swart leerlinge ingestel. Daarop het onderwys vir swart leerlinge met rasse skrede gegroei.
Tussen 1950 en 1970 het die getal swart kinders op skool met drie vermenigvuldig. Voorts was swart en wit leerplanne basies dieselfde. (Bron: Giliomee, H. 2012. The Last Afrikaner Leaders).
Rhoda Kadalie sê " . . . dat daar, ondanks apartheid, meer geldelike en menslike hulpbronne in swart onderwys gestort is soos wat meer en meer swart mense die mark betree het. Selfs verbasender is dat die gehalte van Bantoe-onderwys hoër was as in die meeste huidige swart skole."
So, ja, Panyaza, jy het jou eie integriteit in die spel geplaas.
As jy nie nou jou vaste voorneme uitvoer om die teenoorgestelde te doen as wat Verwoerd gedoen het nie, kan niemand jou weer glo nie.